section_heading: Padaline
paragraph_text: U Hrvatskoj se godišnji hod broja padalinskih dana uglavnom podudara s godišnjim hodom količine padalina. No, moguća su manja odstupanja. Tako npr. u Zagrebu tijekom toplije polovice godine padne oko 40% više padalina nego u hladnijoj polovici, iako hladniji dio godine ima nešto više padalinskih dana od toplijeg dijela. To je u velikoj mjeri posljedica ljetnih pljuskova odnosno dugotrajnih jesenskih kiša. I u geografskom pogledu mogu se zapaziti nepravilnosti. U Rovinju na sjevernom Jadranu godišnja količina padalina znatno je manja nego na Korčuli u Dalmaciji, ali zbog češćih prolaza vlažnih zračnih masa mnogo je više padalinskih dana.